यहां आने वाले हर बाहरी पत्रकार को सख्त पुलिस पड़ताल से गुज़रना पड़ता है. इससे बचने के लिए हम सुबह ही उरुम्ची हवाईअड्डे पर पहुंचे. लेकिन जब तक हम दबानचेंग क़स्बे पहुंच पाते, कम से कम पांच कारें हमारा पीछा कर रही थीं. इनमें कई वर्दीवाले और कई बिना वर्दी वाले पुलिस अधिकारी और दूसरे सरकारी अधिकारी सवार थे. साफ़ था कि इलाक़े में स्थित क़रीब दर्जन भर नज़रबंदी शिविरों को अगले कुछ दिनों में देखने की हमारी योजना पर अमल बिल्कुलभी आसान नहीं रहने वाला था.